Maemo a bophelo bo tsitsitseng ka hara lelapa a itshetlehile lekenong la lelapa leo. Lekeno le letle le tswa maemong a matle a mosebetsi le boemo boo o leng ho bona mosebetsing oo. Kgethollo e bileng teng ka hara naha ya rona e ile ya lebisa moo khampane eo a neng a e sebeletsa e ileng ya hula matsete naheng ena ka baka la dikotloqobello. Abiele o fellwa ke mosebetsi. Ka lebaka la hore ha ho sa na lekeno, le dipenenyana tseo a neng a di bolokile o qetella a se a di sebedisitse kaofela. Mona jwale ke moo mathata a qalang teng. O leka ho batla mosebetsi, ha a o fumane. Ho tsieleha hoo ho fetola botho ba Abiele e leng ntho e etsahalang hangata bathong. Mofuthu wa lapa la hae o a senyeha. O halefiswa le ke dinthwana tse sa reng letho. Mosadi le ngwana ba phela ka thupa.